“Mi stručnjaka imamo i sada u vladi i to ne jednog. Ono što vidim kao problem jest to što nema dovoljno žena.”

Hrvatski premijer Zoran Milanović izjavio je da u njegovoj sadašnjoj vladi, a u budućoj ako dobije mandat, nije problem stručnost, nego nedovoljan broj žena.

"Mi stručnjaka imamo i sada u vladi i to ne jednog. Ono što vidim kao problem jest to što nema dovoljno žena. Moja stranka SDP uvijek je prednjačila u odnosu na druge po broju žena na listi za Sabor, a sada imamo i zakonsku obvezu. Tu nema izmotavanja ni za koga, bit će striktan kriterij za liste za Sabor, a što se tiče buduće vlade vjerujem da će nas ljudi prepoznati i još jednom podržati. Dakle, nedostaje nekakva rodna izjednačenost, a stručnjaka koji nisu stranački ima i sada, primjerice ministar znanosti i ima ih još. To nije kriterij, većina ljudi jesu stranački ljudi i većina ljudi je vrlo školovana, tražit ćemo ih još i ima po SDP-u", izjavio je Milanović u Bruxellesu, gdje je sudjelovao na summitu EU-a.

Milanović je tako odgovorio na pitanje novinara nakon što je u četvrtak predsjednik HDZ-a Tomislav Karamarko prije summita EPP-a rekao kako namjerava, dobije li mandat, voditi se načelima stručnosti i domoljublja pri sastavljanju vlade, dodavši da Hrvatska više nema vremena za stranačko eksperimentiranje.

Milanović je komentirao i dosadašnje članstvo Hrvatske u EU-u protekle dvije godine.

"Ove dvije godine sumirao bih kao borbu za uvođenje reda u državu, što je neovisno od članstva Hrvatske u EU-u, kao čišćenje kuće i stvaranje uvjeta za održiv, razuman, dobar rast baziran na izvozu, industrijskoj proizvodnji, na kvalitetnim i skupim uslugama, na otvorenosti zemlje. To je ono što EU pruža i trebaš se snaći da to iskoristiš. Dakle mi nudimo red, nudimo razuman put, jasna pravila, a alternativa ne samo u Hrvatskoj nego i cijeloj Europskoj uniji koja se nudi je kaos", rekao je.